Raser etter spøk om thailandsk sexturisme
En sketsj i programmet, som nylig ble sendt på amerikansk fjernsyn, gjør narr av sexindustrien mange blant annet forbinder med Thailand. Sketsjen er en parodi på en reklame for et språkkurs av selskapet Rosetta Stone, som tilbyr språkkurs blant annet via lydbøker. I sketsjen, som du kan se i bunn av artikkelen, kan man se menn lære seg fraser på thai som kan minne om hva man ville sagt om man skulle kjøpe sex. Blant spørsmålene er «Hvor mye?» og «Er det for hele natten?». En av mennene er til og med sladdet. Sketsjen har ikke falt i god jord hos thailandske myndigheter. Kulturministeren i landet, Sonthaya Kunploem, ler ikke. - Sketsjen viser Thailand og dets folk fra en gal side. Vi jobber sammen med utenriksdepartementet for å overbringe en beskjed til USA om at dette er fornærmende, sier Kunploem, som håper klippet vil bli fjernet fra internett. Til tross for at mange forbinder det buddhistiske landet med prostitusjon er Thailand i stor grad svært konservativt. Nakenhet blir ifølge Daily Mail ofte sensurert fra TV og aviser, og til tross for at sexindustrien er utbredt, er prostitusjon ulovlig.
Thailandske myndigheter er lite fornøyde etter at det amerikanske humorprogrammet Saturday Night Live spøkte med prostitusjon i landet.